**Előterjesztés Novaj Község Önkormányzat Képviselő-testületének**

**2016. november 24.-i ülésére.**

**Tisztelt Képviselő-testület!**

A helyi adóhatóság minden évben beszámolót terjeszt a Tisztelt Képviselő-testület elé az önkormányzati adózás tapasztalatairól.

Az éves költségvetésünkben a vonatkozó jogszabályban meghatározott ténylegesen kivethető adómértéknél kisebb nagyságrendűek a helyi adó bevételek, ennek ellenére a helyi adók rendszere a települési önkormányzatok helyi közszolgálati feladatának megoldásához szükséges források megteremtésének egyik eszköze, a helyi adópolitika szerves része, különösen az évek óta tapasztalható finanszírozási helyzetben. A tervezett adóbevételek az Önkormányzat költségvetésének kb. 20%-át adják.

Jelenleg a kintlévősége az önkormányzatnak a helyi adók vonatkozásában az alábbiak szerint alakult a 2016. november 10.-i állapotot figyelembe véve.

Kommunális adó: 2.211.108,-Ft

Iparűzési adó: 8.691.640,-Ft

Gépjárműadó: 8.952.833,-Ft

Pótlék: 5.124.007,-Ft

Ezen adatok tavalyi évvel való összehasonlítása során megállapítható az, hogy a kommunális adó vonatkozásában a kintlévőség összege lényegében stagnál, iparűzési adó vonatkozásában kb. 2 millió forinttal, pótlék vonatkozásában pedig kb. 4 millió forinttal csökkent, gépjárműadó vonatkozásában viszont 3 millió forinttal nőtt. A feltüntetett kintlévőségek azonban az év végére várhatóan jelentős mértékben fognak változni, mivel a tartozókkal szemben a végrehajtási eljárások már megindításra kerültek, a letiltások folyamatban vannak.

Az adózók adataiban történt változásokat évek óta folyamatosan követjük, adattisztítást végzünk azonban mind a mai napig előfordulnak pontatlanságok ezen adatokban, melyek azonban nem a közös önkormányzati hivatal dolgozóinak a hibájából állnak elő, hanem azért, mert az adózók a vonatkozó jogszabályokban meghatározott bejelentési kötelezettségüknek még mindig nem tesznek eleget.

Továbbra is problémát okoz az adóhatósági munkával összefüggésben keletkezett iratok kézbesítése (kivetés, felszólítás), mivel az adóalanyok a közös önkormányzati hivatalból kapott küldeményeket – meglátva a hivatalsegédet – nem veszik át, ezért azt tértivevényes küldeményként kell a részükre megküldeni, melyet sok esetben így sem hajlandóak átvenni, ezért a végrehajtási eljárás elhúzódik. Ez a jelenség 2016-ban csökkeni látszik, és egyre inkább nem novaji címekre vonatkozik. E körben a novaji lakosok hozzáállása pozitív irányú változást mutat.

Az adózási morál a 2016-os évre nagyon sokat javult. Egyre kevesebb a felháborodott ügyfél, lassan mindenki számára világossá válik, hogy a helyi adókat meg kell fizetni az Önkormányzat részére, és azok elmaradása esetén jogkövetkezményekkel kell számolni. Problémát jelent azonban az, hogy többen is folytatnak vállalkozási tevékenységet a településen, viszont iparűzési adó alanyaként nem jelentik be magukat. Ezen személyek tevékenységének „kifehérítésével” lehetne növelni az adóbevételeinket. Ezen cél megvalósítása érdekében már kezdődtek egyeztetések a hivatalon belül a köztisztviselők között.

Ebben az évben nagyon kevesen éltek a részletfizetés lehetőségével a fizetési elmaradások 90%-át végrehajtás útján tudtuk behajtani. Ennek ellenére a végrehajtás alá vont személyek többsége elismerte a tartozását és a végrehajtási eljárás foganatosításának az indokoltságát.

Az elmaradt adók jelentősebb részét továbbra is a gazdasági társaságok nem fizetése okozta, kisebb mértékben volt oka a magánszemélyek fizetési hátraléka

A 2016. évben az adóhatósági munka folyamatos, és sikeres volt minden adónem vonatkozásában.

A 2016. évben egy esetben előfordult, hogy az adóalany tartozása behajthatatlanná vált végrehajtható jövedelem, illetve értékesebb ingóság hiányában. Az adózó ebben saját maga kérte a végrehajtási jog bejegyzését az ingatlanára elismerve a tartozás tényét. Tekintettel arra, hogy az adózó azért nem fizet adót, mert azt jövedelmi helyzete nem teszi lehetővé, nem tartom vele szemben járható útnak - szemben az állami adóhatóság gyakorlatával – lakóingatlanának elárverezését, viszont a végrehajtási jog ingatlan-nyilvántartásba történő bejegyzése a jövőbeni teljesítés biztosítéka lehet, egy esetleges eladás, vagy öröklés esetére.

Az adóbevételek növekedésének a vonatkozásában vonatkozásban érezhető a gazdasági környezet pozitív változása, mivel a gazdasági társaságok, és az egyéni vállalkozók bevételei ha kis mértékben is de nőttek.

**Határozati javaslat:**

**Novaj Község Önkormányzatának képviselő-testülete a 2016. évi helyi adózás tapasztalatairól szóló beszámolót elfogadja.**

**Felelős dr. Fodor Ferenc aljegyző**

**Határidő: azonnal.**

Novaj, 2016. november 10.

**dr. Fodor Ferenc**

**aljegyző**